Doi polițiști de frontieră, înjunghiați de călăuze ce încercau să scoată migranți ilegal din țară
- Iulia Moraru
- 1 mai 2024, 09:30
Mai multe împușcături s-au auzit în dimineața zilei de miercuri la granița din județul Timiș, după ce mai multe călăuze încercau să scoată din țară un grup de migranți.
La această oră, doi dintre suspecți sunt căutați de poliția de frontieră. În timpul intervenției, doi agenți au fost înjunghiați de călăuze.
13 focuri de armă au fost trase în direcția traficanților de migranți
Polițiștii de frontieră desfășurau o operațiune de supraveghere discretă și monitorizau de mai mult timp o rețea de traficanți care intenționa să scoată ilegal un grup de opt migranți din România, îndreptându-se spre Europa de Vest.
Incidentul a avut loc într-o parcare situată în apropierea graniței din județul Timiș, în momentul în care cele trei călăuze încercau să-i urce pe migranți într-un camion.
Călăuzele au opus rezistență polițiștilor de frontieră, devenind violente și atacând doi dintre agenți cu arme albe.
Au primit imediat îngrijiri medicale, în timp ce colegii lor și-au continuat misiunea de urmărire a traficanților de migranți.
Doar una dintre călăuze a fost prinsă de polițiști, alături de opt migranți care voiau să iasă din țară. Celelalte două călăuze sunt căutate în acest moment de polițiști, potrivit informațiilor digi24.
Două călăuze, ascunse în podul unei case
Doi bărbați, călăuze pentru un grup format din nouă migranți, au fost găsiți ascunși în podul unei case din localitatea Peregu Mare din județul Arad, după ce au încercat să scape de polițiștii de frontieră.
La data de 24 aprilie 2024, în jurul orei 21.30, polițiștii de frontieră din Sectorul Poliției de Frontieră Nădlac, alături de colegi din cadrul Poliției Orașului Nădlac, au procedat la semnalizarea regulamentară pentru a opri în trafic un autoturism, despre care existau informații că este implicat în activități ilegale.
„Autovehiculul nu a oprit la semnalele polițiștilor și a continuat drumul cu viteză, părăsind partea carosabilă și acroșând un gard. După impact, atât pasagerii cât și șoferii autoturismului au abandonat mașina și au fugit în direcții diferite.
S-a procedat la căutarea persoanelor, folosindu-se inclusiv dronele din dotare pentru depistare”, a declarat comisar-şef de poliţie Laura Beatrice Bondar, purtător de cuvânt al Inspectoratului Teritorial al Poliției de Frontieră Oradea, referitor la traficanții de migranți.